ტომას იუნგი

ტომას იუნგი (ინგლ. Thomas Young; დ. 13 მანგი, 1773, მილვერტონი, სომერსეტი, ინგლისი — ღ. 10 მესი, 1829, ლონდონი, ინგლისი) — ინგლისარი ფიზიკოსი, ასტრონომი, მედიკოსი, ფილოსოფოსი დო ლინგვისტი. იუნგი  მოღალენდჷ მენცარობაშ შხვადოშხვა დისციპლინეფს. თიქ წჷმარინუ სინთეშ რეღმული თეორია, ნამუქჷთ უკულიან პერიოდის, ფრანგი ფიზიკოსიშ ოგიუსტენ ჟან ფრენელიშ რკვიებეფით დენტკიცინჷ. იუნგიშახ მერჩქინელი დო მეღებული რდჷ ისააკ ნიუტონიშ თეორია, ნამუშ მეჯინათ სინთე წილაკეფიშე აკმოდირთუდჷ. 

ტომას იუნგი რდჷ ეგვიპტოლოგი დო მიშეღჷ დიდი თია ეგვიპტური იეროგლიფეფიშ, გიშაკერზაფილო როზეტაშ ქუაშ გოშიფრუაშა.

ტომას იუნგიშ მენცარული რკვიებეფქ დიდი გოლინა იღვენუ უილიამ ჰერშელიშა, ჰერმან ფონ ჰელმჰოლციშა, ჯეიმზ მაქსველიშა დო ალბერტ აინშტაინიშა.

ტომას იუნგი გურაფულენდჷ ედინბურგიშ უნივერსიტეტიშ მედიცინაშ სკოლას, უკულ გურაფა გაგინძორჷ გეტინგენიშ უნივერსიტეტის, სოდეთ მიპალუ მედიცინაშ დოქტორიშ ხარისხი. ბრიტანეთიშა დორთაშ უკული, ართი პერიოდის იგურუ კემბრიჯიშ ემანუილ-კოლეჯის ხოლო.

ტომას იუნგი რდჷ ბრიტანეთიშ ომაფე ინსტიტუტიშ ნატურფილოსოფიაშ პროფესორი დო ლონდონიშ ომაფე ჯარალუაშ მელამოსე.

რესურსეფი ინტერნეტის
 ტომას იუნგი ენციკლოპედია ბრიტანიკას 
 ტომას იუნგი რეღმული თეორიაშ დუმარსხუაფალი 
 ტომას იუნგი Open Library-ის
 ტომას იუნგი Biodiversity Heritage Library-ის
 ტომას იუნგიშ პორტრეტი ომაფე ჯარალუას

კატეგორია:ინგლისარეფი
კატეგორია:ინგლისარი ფიზიკოსეფი